Komisijos direktyva 2003/127/EB
2003 m. gruodžio 23 d.
iš dalies keičianti Tarybos direktyvą 1999/37/EB dėl transporto priemonių registracijos dokumentų
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. balandžio 29 d. Tarybos direktyvą 1999/37/EB dėl transporto priemonių registracijos dokumentų [1], ypač jos 6 straipsnį,
kadangi:
(1) Direktyva 1999/37/EB nustatė transporto priemonių, kurios turi būti registruojamos Bendrijoje, suderintas registracijos liudijimų taisykles.
(2) Atsižvelgiant į tai, kad transporto priemonėse vis daugiau naudojama elektroninės ir telematikos įrangos, Direktyvos 1999/37/EB priedai turėtų būti suderinti su mokslo ir technikos pažanga, siekiant, kad valstybės narės vietoje spausdintinių dokumentų transporto priemonėms galėtų išduoti mikroprocesorinės kortelės pavidalo registracijos dokumentus.
(3) Dėl to Direktyva 1999/37/EB turėtų būti atitinkamai iš dalies pakeista.
(4) Šioje direktyvoje numatytos priemonės atitinka pagal Tarybos direktyvos 96/96/EB [2] 8 straipsnį įsteigto komiteto nuomonę.
(5) Valstybės narės turėtų įgyvendinti būtinas priemones, užtikrinančias, kad transporto priemonės registracijos dokumentams išduoti mikroprocesorinės kortelės pavidalu reikalingi asmenų duomenys būtų renkami ir apdorojami pagal 1995 m. spalio 24 d. Europos Parlamento ir Tarybos direktyvą 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo [3],
PRIĖMĖ ŠIĄ DIREKTYVĄ:
1 straipsnis
Direktyvos 1999/37/EB priedai pakeičiami šios direktyvos priedo tekstu.
2 straipsnis
1. Valstybės narės priima įstatymus ir kitus teisės aktus, kurie, įsigalioję iki 2005 m. sausio 15 d., įgyvendina šia direktyvą. Valstybės narės nedelsdamos pateikia Komisijai tų nuostatų tekstus ir jų bei šios direktyvos koreliacinę lentelę.
Valstybės narės, tvirtindamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2003 m. gruodžio 23 d.